Diari Oficial de la Generalitat Valenciana


Sumari del DOGV 3492, del 11-05-1999 (1999/4037)

ORDRE de 13 d'abril de 1999, de la Conselleria de Cultura, Educació i Ciència per la qual es convoquen ajudes econòmiques a entitats sense ànim de lucre per a l'organització d'activitats de renovació pedagògica i de formació del professorat.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3492

Data del DOGV
:   11-05-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/4037


Data del document
:   13-04-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * personal docent
    * nova pedagogia
    * ajuda pública
    * suport econòmic
    * societat sense fins de lucre
    * formació del professorat

ORDRE de 13 d'abril de 1999, de la Conselleria de Cultura, Educació i Ciència per la qual es convoquen ajudes econòmiques a entitats sense ànim de lucre per a l'organització d'activitats de renovació pedagògica i de formació del professorat. [1999/X4037]
  
La Llei Orgànica 1/1990, de 3 d'octubre, d'Ordenació General del Sistema Educatiu, que suposa un canvi d'estructura de l'actual model del sistema educatiu i de l'ampliació de l'ensenyament obligatori, subratlla de manera especial un canvi en la concepció del currículum escolar, i es planteja donar una resposta flexible a les exigències de la societat actual.
  
La Llei Orgànica 1/1990, abans mencionada, establix en l'article 56 que les administracions educatives i les institucions per a la formació del professorat fomentaran la seua col·laboració, per tal d'aconseguir una oferta diversificada i de qualitat.
  
Per tot això, i fent ús de les competències que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Es convoquen ajudes econòmiques, destinades a entitats sense ànim de lucre legalment constituïdes, i que actuen a la Comunitat Valenciana per a l'organització, durant l'any 1999, d'activitats de formació dirigides al personal docent que està en situació d'activitat o que exercix funcions de suport escolar en centres docents de nivell no universitari de la Comunitat Valenciana.
  
Segon
  
S'aproven les bases per les quals es regix la convocatòria, incloses com a annex I a la present ordre.
  
Tercer
  
L'import global màxim destinat a la present convocatòria, la línia de subvenció i el programa a càrrec del qual es faran efectives les ajudes seran els següents:
  
Import Línia de subvenció Programa
  
54.383.079 PTA 421/000/99 421.30
  
dels pressupostos de la Generalitat Valenciana per a l'any 1999.
  
DISPOSICIONS FINALS
  
Primera
  
Es delega en el director general d'Ordenació i Innovació Educativa i Política Lingüística la facultat de concedir les ajudes i se l'autoritza perquè dicte les resolucions necessàries per al desplegament i l'execució de la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present ordre, que posa fi la via administrativa, els interessats podran interposar recurs contenciós administratiu, davant el Tribunal Superior de Justícia de la Comunitat Valenciana en el termini de dos mesos o deu dies si s'opta per seguir el procediment per a la protecció dels drets fonamentals de la persona, comptats ambdós des de la seua publicació. Tot això de conformitat amb allò que s'ha disposat en els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 13 d'abril de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases
  
Primera. Objecte de les ajudes
  
L'objecte de les ajudes és contribuir al finançament de les activitats de renovació pedagògica i de formació del professorat que es realitzen en el període comprés entre l'1 de gener i el 31 d'octubre de l'any 1999.
  
Les activitats subvencionades han d'ajustar-se a l'Ordre de 9 de juny de 1994 de la Conselleria d'Educació i Ciència (DOGV de 17.08.1994), per la qual es regula la convocatòria, el reconeixement, el certificat i el registre de les activitats de formació permanent del professorat que impartix ensenyament de règim general no universitari i de règim especial a la Comunitat Valenciana.
  
Segona. Beneficiaris
  
Podran optar a les ajudes les entitats sense ànim de lucre, legalment constituïdes i que actuen a la Comunitat Valenciana.
  
Es finançaran aquelles activitats la duració de les quals siga superior a 10 hores per als assistents i que contribuïsquen a la formació del professorat en els aspectes fonamentals establits en la Llei Orgànica 1/1990, de 3 d'octubre, d'Ordenació General del Sistema Educatiu, optant prioritàriament per les que responguen als criteris establits en la base sisena de la present ordre.
  
Tindran preferència aquelles activitats de formació convocades per les entitats sense ànim de lucre que tinguen la condició d'entitats col·laboradores per a la formació del professorat en 1999, en el marc de la Resolució de 16 de febrer de 1998, de la Direcció General d'Ordenació i Innovació Educativa i Política Lingüística (DOGV de 18.03.1998), per la qual s'establix el procediment per a l'autorització d'activitats de formació del professorat organitzades per entitats col·laboradores.
  
Tercera. Termini i formalització de peticions
  
Les peticions, acompanyades de la documentació corresponent, es presentaran en el termini d'un mes a partir de l'endemà de la data de publicació de la present ordre en el Diari Oficial de la Generalitat Valenciana, en el Registre General de la Conselleria de Cultura, Educació i Ciència, en les direccions territorials de Cultura i Educació, en les oficines de Correus, sempre que es presenten en sobre obert, per a ser datades i segellades pel funcionari de correus abans de certificar-les, o en qualsevol altre lloc dels que indica l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Els terminis que finalitzen en dies que, encara que no siguen festius, siguen inhàbils així com els dissabtes i dies 24 i 31 de desembre, o qualsevol altre que reglamentàriament es declare com a tal, s'entendran prorrogats fins al primer dia hàbil següent.
  
Segons l'article 71 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, si la sol·licitud no reunix els requisits assenyalats en el article 70 d'eixa llei i els exigits per la present Ordre, es requerirà al representant de l'entitat perquè, en un termini de deu dies, esmene la falta o acompanye els documents preceptius. Si així no ho fera, se li tindrà per desistit en la seua participació, arxivant-se sense més tràmit, amb els efectes previstos en l'article 42.1 de la referida llei.
  
Quarta. Peticions i documentació
  
Es presentarà original i una còpia de la següent documentació:
  
a) Petició que s'ajustarà al model que s'indica en l'annex II.
  
b) Pressupost de cada una de les activitats, elaborat segons les pautes que figuren en l'annex III.
  
c) Pla d'activitats de formació que es projecta realitzar durant l'any 1999, seguint el guió que figura en l'annex IV que haurà d'adequar-se a l'Ordre 9 de juny de 1994, de la Conselleria d'Educació i Ciència de referència en la base primera.
  
d) Si no es percep cap ajuda econòmica per una altra via, haurà d'adjuntar-se una declaració jurada firmada pel/per la president/a o el/la secretari/ària de l'entitat sol·licitant en què ho faça constar.
  
e) Fotocòpia compulsada dels estatuts de l'entitat o associació quan no haja rebut subvenció de la Conselleria de Cultura, Educació i Ciència en les convocatòries d'ajudes econòmiques per a la realització d'activitats de formació del professorat entre els anys 1994 i 1998, tots dos inclosos, o haja demanat la firma d'un conveni de col·laboració. En cas contrari, serà suficient presentar un certificat de la direcció de l'entitat o de l'associació en què es faça constar que els estatuts no han tingut cap modificació i que, per tant, l'entitat continua regint-se pels mateixos estatuts.
  
f) Fotocòpia de la cèdula o targeta d'identificació fiscal.
  
Quinta. Selecció de les peticions
  
La selecció de les peticions serà realitzada per una comissió de valoració que actuarà segons les normes establides en l'article 22 i següents de la Llei de Règim Jurídic de les Administracions Públiques i del Procediment Administratiu Comú. La comissió estarà presidida pel director general d'Ordenació i Innovació Educativa i Política Lingüística o la persona en qui delegue i formada per:
  
- El cap del Servei de Formació del Professorat.
  
- El cap del Servei de Programes d'Innovació i Suport Escolar.
  
- El sots-director d'Educació de les Direccions Territorials de València, Castelló i Alacant, o si no n'hi ha, tècnics de les Direccions Territorials designats pels directors territorials.
  
- Dos directors/es o assessors/es de formació dels centres de Formació, Innovació i Recursos Educatius designats pel director general d'Ordenació i Innovació Educativa i Política Lingüística.
  
Actuarà com a secretari/ària un funcionari/ària de la Direcció General d'Ordenació i Innovació Educativa i Política Lingüística, per designació del director general.
  
A totes les sessions de la comissió podrà assistir, amb veu però sense vot, un representant de cada un dels sindicats que formen part de la Mesa Sindical Sectorial d'Educació.
  
La comissió tindrà facultats per a resoldre tots els dubtes que sorgisquen en la interpretació de les bases, així com la possibilitat d'entrevistar els sol·licitants si ho estima oportú.
  
La comissió podrà, si ho considera necessari, disposar la constitució de subcomissions tècniques especialitzades a l'efecte de col·laborar en la valoració dels projectes.
  
La relació provisional dels projectes seleccionats es farà pública al tauler d'anuncis de la Conselleria de Cultura, Educació i Ciència i de les direccions territorials de Cultura i Educació. Hi haurà un termini de deu dies naturals per a formular al·legacions davant la comissió de selecció, les al·legacions es presentaran en el Registre de la Conselleria de Cultura, Educació i Ciència o de les direccions territorials de Cultura i Educació.
  
Transcorregut el termini, i una vegada estudiades i ateses, si cal, les al·legacions, el director general d'Ordenació i Innovació Educativa i Política Lingüística dictarà la resolució definitiva per delegació del conseller de Cultura, Educació i Ciència, que es publicarà en el Diari Oficial de la Generalitat Valenciana.
  
Sisena. Criteris de selecció
  
Els projectes seran seleccionats, basant-se en la valoració d'interés de les seues accions formatives, segons els següents criteris, exposats sense ordre de priorització:
  
- Activitats que tracten aspectes que no cobrisquen els programes de formació mampresos per l'administració.
  
- Activitats de contingut curricular que potencien el treball en equip i fomenten la vertebració dels equips educatius.
  
- Activitats referents a l'educació en valors i els temes transversals del currículum.
  
Setena. Determinació de la quantia de l'ajuda
  
Després de realitzar la valoració qualitativa dels projectes, la proposta de l'import de les ajudes serà fixat per la comissió, que es guiarà, com a criteri orientador, per les quantitats que utilitza l'administració Educativa per al pagament de les activitats formatives que organitza i promou, tenint en compte l'ajust entre el cost estimat de les activitats i el pressupost presentat. En cap cas, l'import de l'ajuda serà superior al cost de l'activitat.
  
Huitena. Obligacions dels beneficiaris
  
Seran obligacions de les entitats beneficiàries les següents:
  
a) Realitzar les activitats projectades per les quals reben la subvenció.
  
b) Comunicar a la Direcció General d'Ordenació i Innovació Educativa i Política Lingüística qualsevol modificació o alteració en les activitats que realitzaran o a les fonts de finançament, qui decidirà si modifica o no les condicions en què s'ha concedit l'ajuda.
  
c) Presentar la documentació acreditativa d'haver realitzat les activitats així com la justificació econòmica de les despeses realitzades, segons s'indica en la base novena, en un termini que no excedirà del 16 de novembre de 1999.
  
Si l'entitat beneficiària de l'ajuda no presentara la referida documentació en el termini assenyalat, s'entendrà que renuncia a l'ajuda concedida.
  
d) Fer constar expressament en la propaganda o qualsevol publicació referent a eixes activitats, que s'han realitzat tenint una subvenció de la Conselleria de Cultura, Educació i Ciència de la Generalitat Valenciana.
  
e) Acceptar les actuacions de control financer de la Intervenció General referents a l'ajuda concedida.
  
f) Acreditar, prèviament al cobrament i en la forma que es determina en l'Ordre de 30 de maig de 1996, de la Conselleria d'Economia i Hisenda (DOGV de 21.06.1996), que es troben al corrent en les seues obligacions tributàries i de la Seguretat Social.
  
g) Comunicar a la Conselleria de Cultura, Educació i Ciència si s'ha obtingut anteriorment alguna ajuda per a la mateixa finalitat.
  
h) Facilitar a la Direcció General d'Ordenació i Innovació Educativa i Política Lingüística les tasques de seguiment i supervisió de qualsevol de les activitats previstes en la convocatòria.
  
Novena. Memòria final de les activitats i actes d'assistència
  
Les entitats beneficiàries, hauran de presentar en un termini que no excedirà del 16 de novembre de 1999 la documentació següent:
  
1. Una memòria final d'activitats que incloga:
  
- Relació detallada de les activitats realitzades.
  
- Valoració de les activitats, objectius, desenrotllament, metodologia i materials realitzats.
  
- Conclusions i suggeriments.
  
- Dos exemplars de les publicacions realitzades si es rebera ajuda econòmica per eixe concepte en la resolució de la present convocatòria.
  
2. Les actes d'assistència i d'experts a cada activitat subvencionada en suport imprés i, sempre que siga possible, també en suport informàtic, segons els models que s'adjunten en l'annex V, complint així els requisits que s'establixen en l'Ordre de 9 de juny de 1994, la referència de la qual consta en la base primera, tant per als cursos com per als grups de treball.
  
La mateixa comissió de selecció a què al·ludix la base quinta establirà un protocol de treball per tal d'emetre un informe avaluador de les memòries presentades per les entitats subvencionades. L'informe serà traslladat a la Direcció General d'Ordenació i Innovació Educativa i Política Lingüística i podrà ser utilitzat en futures convocatòries com a element de referència per a la concessió d'ajudes.
  
La procedència del pagament de la totalitat o part de la subvenció concedida, vindrà condicionada pel compliment per part de les entitats de les obligacions establides en la base huitena.
  
Deu. Justificació de la despesa
  
La justificació de la despesa es realitzarà a través de la següent documentació:
  
1. Memòria d'activitats, seguint els criteris expressats en la base novena.
  
2. Actes d'assistència, en triple versió, a les diferents activitats seguint els criteris expressats en la base novena.
  
3. Justificació de la despesa total subvencionada de forma detallada, és a dir, de cada una de les activitats, que es realitzarà a través de factures i documents originals o compulsats emesos a nom de l'entitat.
  
4. Certificat de l'entitat organitzadora, en què es facen constar, si és procedent, els ingressos reals haguts.
  
5. Acreditar que es troben al corrent de:
  
- les seues obligacions tributàries,
  
- la Seguretat Social,
  
- l'Impost d'Activitats Econòmiques, o si cal, l'exempció.
  
Onze. Reconeixement de les activitats subvencionades
  
Perquè la Conselleria de Cultura, Educació i Ciència reconega les activitats subvencionades a través de la present, les entitats hauran d'atindre's als requisits que establix l'Ordre de 9 de juny de 1994 de la Conselleria d'Educació i Ciència, la referència de la qual consta en la base primera.
  
Les entitats que desitgen l'homologació dels certificats emesos, hauran de presentar-los abans del 30 de desembre de 1999 en el Servei de Formació del Professorat després d'haver imprés al dors el model de diligència que s'adjunta en l'annex VI de la present convocatòria.
  
Dotze. Entitats col·laboradores
  
Aquelles entitats que hagen demanat la firma d'un conveni de col·laboració i hagen adjuntat a aquella petició la documentació que en la present convocatòria es demana, només hauran de presentar els documents que no estiguen en poder del Servei de Formació del Professorat.
  
Tretze. Percepció de les ajudes
  
Segons disposa l'article 47 del Decret Legislatiu de 26 de juny de 1991 pel qual s'aprova el Text Refós de la Llei d'Hisenda Pública de la Generalitat Valenciana, les entitats beneficiàries que necessiten rebre un avançament sobre la quantitat concedida, hauran d'aportar les garanties bancàries que avalen l'avançament demanat, el qual no podrà excedir del quaranta per cent de l'import total de l'ajuda. En el cas de no demanar l'avançament, percebran l'ajuda després de la justificació de la despesa i de la seua aprovació per part de la Direcció General d'Ordenació i Innovació Educativa i Política Lingüística.
  
El no compliment de qualsevol de les obligacions citades suposarà la pèrdua de la subvenció i, per tant, la devolució de les quantitats percebudes si és procedent, en els termes previstos en el Decret Legislatiu de 26 de juny de 1991 abans mencionat.